Праблемай нумар чатыры па інтэнсіўнасці абмеркавання і чаканняў стала трывожная палітыка з боку КНДР, якая запускае балістычныя ракеты адну за адной і пагражае напасці першай на Паўднёвую Карэю і ЗША пры самым нязначным падазрэнні, што супраць яе задумваюць агрэсію. Ключавую ролю ў спробах вырашэння гэтай далікатнай сітуацыі шмат хто ў свеце адводзіць Кітаю, магутнаму суседу Паўночнай Карэі. Крокаў ад Пекіна ў гэтым кірунку дамагаўся і лідар Японіі ў асабістых перамовах са старшынёй КНР. Але надзеі не апраўдаліся. Кітай сам мае шмат праблем з ЗША і Японіяй, каб аказваць ім садзейнічанне супраць традыцыйнага саюзніка, хоць ён і паводзіць сябе досыць дзіўна.